SA verloor met beurt en 53 lopies | Netwerk24
SA verloor met beurt en 53 lopies
Deur Tinus van Staden 20 Januarie 2020 09:48
Suid-Afrika is Sondag vir 209 in sy eerste beurt uitgeboul en gevra om op te volg.
Die Proteas is Maandagoggend vir 237 uitgeboul.
Engeland wen met 'n beurt en 53 lopies en neem die voortou in die reeks met 2-1.
20 Jan. 11:50:56
Engeland hardloop Maharaj vir 71 uit en Engeland wen die toets met 'n beurt en 53 lopies.
20 Jan. 11:34:26
Maharaj (63) en Paterson (26) deel nou die grootste tiendepaaltjievennootskap (78) nog op St. Georgepark.
20 Jan. 11:21:32
Maharaj (51) speel 'n veeghou en behaal sy vyftigtal. Hy het 'n goeie toets beleef en ook vyf paaltjies in die eerste beurt gevat.
20 Jan. 11:17:51
Keshav Maharaj (46) slaan Joe Root vir 4, 4, 4, 6, 6, en kry vier bylopies in een boulbeurt!
Hy en Paterson (17*) se vennootskap is nou 52 lopies werd om die laaste paaltjie.
20 Jan. 10:55:40
Nortje kan nie weer ingrawe soos in die eerste beurt nie. Bess kry hom uit vir 5.
Suid-Afrika steier op 138/9. Engeland benodig een paaltjie om met 2-1 voor te trek in die reeks.
20 Jan. 10:29:16
Rabada, wat Root vir 'n briljante ses oor halfweg geslaan het en Broad vir 'n vier verby halfby, slaan 'n bal in die lug op en word van Wood se boulwerk deur Broad op halfby uitgevang vir 16.
Die einde is naby. Nortje is die volgende kolwer.
20 Jan. 10:02:18
Philander is uit met die tweede bal van die oggend. Broad laat hom in die slagysterposisie deur Ollie Pope uitvang.
20 Jan. 09:57:51
Daar word eers vir na eenuur reën voorspel. Die weergode gaan die Proteas nie red nie.
20 Jan. 09:48:14
Faf du Plessis het weer 'n bietjie veggees gewys onderweg na sy telling van 36 van 123 aflewerings.